Diari Oficial de la Generalitat Valenciana


Sumari del DOGV 6142, del 11-11-2009 (2009/12207)

RESOLUCIÓ de 2 de setembre de 2009, de la Secretaria Autonòmica d'Educació, sobre delegació de competències.
------------------------------------------------------------------------------------------------------------

### Dades del document

Número de DOGV
:   6142

Data del DOGV
:   11-11-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12328


Data del document
:   02-09-2009

Organisme emissor
:   Conselleria d'Educació

Tipus de document
:   Resolució

Descriptors 

:   * política educativa
    * inspecció escolar
    * delegació de poders
    * competència administrativa

RESOLUCIÓ de 2 de setembre de 2009, de la Secretaria Autonòmica d'Educació, sobre delegació de competències. [2009/12246]  
Per Decret 118/2007, de 27 de juliol, del Consell, s'aprova el Reglament Orgànic i Funcional de la Conselleria d'Educació que establix en l'article 8 que la Secretaria Autonòmica d'Educació exercirà la superior direcció de la inspecció educativa i coordinarà les unitats administratives que exercicen esta funció, i que s'ha concretat, entre altres, en l'Orde de 29 de febrer de 2008, de la Conselleria d'Educació, de desplegament del reglament orgànic i funcional del departament, que adequa el nombre, dependència i denominació de les unitats administratives de nivell orgànic de servici i assigna les funcions a exercir.  
Per a dur a terme esta funció s'aconsella una nova distribució de l'exercici de competències, per a adequar este al principi d'eficàcia i eficiència en el funcionament dels servicis territorials de la inspecció d'educació. En conseqüència, i de conformitat amb el que disposen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 63 de la Llei de la Generalitat 5/1983, de 30 de desembre, del Consell, resolc:  
Primer  
Delegar en la direcció del Servici Central de la Inspecció Educativa la competència per a dictar instruccions dirigides a coordinar el treball dels distints servicis territorials de la inspecció d'educació de la Comunitat Valenciana.  
Segon  
La delegació de competències que s'efectua a través d'esta resolució pot ser revocada en qualsevol moment per la secretària autonòmica d'Educació, de conformitat amb el que establix l'article 63.5 de la Llei de la Generalitat 5/1983, de 30 de desembre, del Consell, i en l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tercer  
Així mateix, la delegació de competències s'entén sense perjuí que en qualsevol moment la secretària autonòmica d'Educació puga demanar el coneixement i resolució de qualsevol assumpte o expedient amb els requisits de l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quart  
La present resolució de delegació de competències produirà efectes a partir de l'endemà de la seua publicació en el Diari Oficial de la Comunitat Valenciana.  
Contra la present resolució, que no posa fi a la via administrativa, podrà interposar-se pels interessats recurs d'alçada davant el conseller d'Educació, en el termini d'un mes comptador a partir del dia següent al de la seua publicació, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener.  
València, 2 de setembre de 2009.- La secretària autonòmica d'Educació: Concepció Gómez Ocaña.